**לכבוד עו"ד אלעד מן (יועמ"ש "הצלחה")**

**דובר צה"ל**

**נשיא בית המשפט הצבאי לערעורים ביהודה ושומרון**

**הנדון:** **מערכת "אבני צדק" - פנייה להסדרת היתרי עיון כלליים ופרסום מידע לציבור**

שלום רב,

נשיאת בית הדין הצבאי לערעורים מילאה את ידיי להשיב לפנייתך שבנדון, שאליה הצטרפו עיתונאים ונציגי תקשורת, בבקשה להנפיק היתרי עיון כלליים בתיקים לעיתונאים ומורשים אחרים.

כפי שהודענו לאחרונה, בתום הליך אפיון והטמעה, עברה יחידת בתי הדין הצבאיים להשתמש במערכת מתוקשבת ייעודית לניהול המידע, בתווך האזרחי. שמה של המערכת הוא "אבני צדק", והיא מבוססת על מערכת "נט המשפט".

בהמשך, תחובר למערכת גם יחידת בתי המשפט הצבאיים באזור יהודה ושומרון.

מערכת "אבני צדק", המבוססת כאמור על "נט המשפט", תסייע גם בייעול ממשקי העבודה עם בעלי הדין המייצגים, ככל שהם בעלי גישה למערכת "נט המשפט". למעשה, כבר עתה, יכולים בעלי הדין המייצגים לצפות בפרטי הדיונים שבהם הם מייצגים, בדומה לנהוג במערכת "נט המשפט".

אשר לעיון בתיקים של מי שאינם בעלי דין: סעיף 326 לחוק השיפוט הצבאי, תשט"ו – 1955, קובע כי "לשם שמירה על סודיותן של ידיעות הקשורות בביטחון המדינה, רשאי נשיא בית הדין הצבאי לערעורים להורות, דרך כלל או למקרה מסוים, כי לא יפורסם ולא יוצא מבית דין צבאי פרוטוקול של דיון, הכרעת דין או גזר דין, לרבות עותקים מהם, אף אם הדיון נערך כולו או מקצתו בפומבי. הוראה לפי סעיף זה לא תחול על בעלי הדין ועל סנגורו של נאשם בכל הליך משפטי הנוגע לאותו דיון; העובר על הוראות סעיף זה, דינו - מאסר ששה חודשים". בהמשך לכך, עוברים הפרוטוקולים ופסקי הדין, מימים ימימה, הליך של התממה (בלמו"ס), ככל שנדרש, בטרם יותרו לפרסום.

לאור האמור, ערכנו בדיקה מול גורמי תקשוב ביחס לבקשתכם לקבל היתר עיון כללי בתיקים. מן הבדיקה עלה, כי בשלב זה, היתר כאמור יאפשר צפייה בתיק כולו, באופן שאינו מתיישב עם הנחיות ביטחון המידע וסעיף 326 לחוק השיפוט הצבאי. אשר על כן, על המבקש לעיין בתיקים לפנות בנפרד ובאופן פרטני, באמצעות דובר צה"ל או בדרך של בקשה לעיון בתיקי בתי הדין, כפי שנהוג גם היום. אין בנמצא, עדיין, פתרון טכנולוגי, שיאפשר לבעלי היתר כללי עיון במסמכים שעברו בלמו"ס, בלבד. מובן, כי נעדכנכם מייד, ככל שהדבר יתממש.

אשר לבקשה למתן היתר עיון כללי בפסקי דין ופרוטוקולים של בתי המשפט הצבאיים באיו"ש, הרי שכאמור לעיל, תהליך ההתאמה וההטמעה של המערכת בבתי המשפט הצבאיים טרם הושלם, והיא עדיין איננה "מבצעית". לאחר עליית המערכת לאוויר, ניתן יהיה לפנות בבקשה מתאימה אל נשיא בית המשפט הצבאי לערעורים ביהודה ושומרון, המכותב גם למכתב זה.

נציגי דובר צה"ל מתבקשים להעביר תשובה זו לעיתונאים ולנציגי כלי התקשורת השונים, המנויים במכתב שצורף לבקשה שבנדון.

 **בברכה,**

**סא"ל ליז צרור חן**

**ראש ענף ארגון וביקורת**

**ביחידת בתי הדין הצבאיים**